b'\n_START_ARTICLE_\nToljatti\n_START_SECTION_\nHistoria\n_START_PARAGRAPH_\nKaupungin perusti Vasili Tati\xc5\xa1t\xc5\xa1ev vuonna 1737 nimell\xc3\xa4 Stavropol-na-Volge linnoitukseksi Volgan varteen. Volgan patohankkeen my\xc3\xb6t\xc3\xa4 koko kaupunki j\xc3\xa4i 1950-luvulla Kuiby\xc5\xa1evin tekoj\xc3\xa4rven alle ja rakennettiin uuteen paikkaan. Vuonna 1964 kaupunki nimettiin italialaisen kommunistin Palmiro Togliattin mukaan.\n_START_SECTION_\nElinkeinot\n_START_PARAGRAPH_\nKaupungissa on voimakasta autoteollisuutta, VAZin (vuodesta 1971) ja GM-AvtoVAZin (2001\xe2\x80\x93) tehtaat. Vesivoimas\xc3\xa4hk\xc3\xb6n ansiosta siell\xc3\xa4 on my\xc3\xb6s monenlaista kemianteollisuutta, Ven\xc3\xa4j\xc3\xa4n suurin ammoniakinvalmistaja ToljattiAzot, lannoitevalmistaja Kuiby\xc5\xa1evAzot ja Fosfor._NEWLINE_Autotehtaan valta-aseman takia kaupunkia pidet\xc3\xa4\xc3\xa4n kuitenkin suurimpana yhden tehtaan tai tuotannonalan ymp\xc3\xa4rille rakentuvista Ven\xc3\xa4j\xc3\xa4n kaupungeista, niin sanotuista monogorodeista. Joka seitsem\xc3\xa4s kaupunkilainen on ollut aiemmin ty\xc3\xb6ss\xc3\xa4 autotehtaalla. AvtoVAZ v\xc3\xa4hensi talouskriisin ja automerkkiens\xc3\xa4 huonon menekin vuoksi vuoden 2009 syksyyn menness\xc3\xa4 henkil\xc3\xb6st\xc3\xb6\xc3\xa4\xc3\xa4n nelj\xc3\xa4nneksell\xc3\xa4 75\xc2\xa0000:een, leikkasi palkkoja ja lyhensi ty\xc3\xb6viikon 20-tuntiseksi.\n_START_SECTION_\nKoulutus\n_START_PARAGRAPH_\nKaupungissa on yli sata julkista ja kymmenen yksityist\xc3\xa4 oppilaitosta. Merkitt\xc3\xa4vimm\xc3\xa4t ovat Toljattin valtionyliopisto, Tati\xc5\xa1evin Volgan yliopisto, Toljattin valtionpalveluyliopisto ja Toljattin hallintoakatemia.\n_START_SECTION_\nUrheilu\n_START_PARAGRAPH_\nKaupungin uudelleenrakentamisen yhteydess\xc3\xa4 ja autoteollisuuden vuoksi siit\xc3\xa4 haluttiin tehd\xc3\xa4 t\xc3\xa4ydellisen neuvostokaupungin esikuva, ja siin\xc3\xa4 yhteydess\xc3\xa4 kaupunkiin luotiin runsaat urheilumahdollisuudet. Sielt\xc3\xa4 on sittemmin tullut monia lahjakkuuksia, kuten telinevoimistelija Aleksei Nemov. My\xc3\xb6s j\xc3\xa4\xc3\xa4kiekkojoukkue HK Lada Toljatti on voittanut kansallisia mestaruuksia ja Continental Cupin vuonna 2006.'